A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

A Bizottság 36. éves jelentése a Tanácsnak és az Európai Parlamentnek

az EU dömpingellenes, szubvencióellenes és védintézkedéssel kapcsolatos tevékenységeiről (2017)

Bevezetés

Ez a jelentés az Európai Unió dömpingellenes, szubvencióellenes és védintézkedéssel kapcsolatos 2017. évi tevékenységeiről számol be. A jelentés az Európai Unióban tagsággal nem rendelkező országokból érkező dömpingelt behozatallal szembeni védelemről szóló (EU) 2016/1036 európai parlamenti és tanácsi rendelet (a továbbiakban: dömpingellenes alaprendelet) 23. cikkének rendelkezéseivel, az Európai Unióban tagsággal nem rendelkező országokból érkező támogatott behozatallal szembeni védelemről szóló (EU) 2016/1037 európai parlamenti és tanácsi rendelet (a továbbiakban: szubvencióellenes alaprendelet) 34. cikkének rendelkezéseivel, valamint a behozatalra vonatkozó közös szabályokról szóló (EU) 2015/478 európai parlamenti és tanácsi rendelet 23. cikkében foglalt rendelkezésekkel összhangban készült.

2017 mérföldkő volt az EU piacvédelmi politikájában. Először is 2017. december 20-án hatályba lépett a dömpingellenes alaprendelet és a szubvecnióellenes alaprendelet módosítása, amely új módszertant vezetett be a rendes érték meghatározásához olyan helyzetekre vonatkozóan, amikor az exportáló ország piacán torzultak az árak és a költségek. Az új rendeletet egy olyan átfogó országjelentés közzététele követte, amely a kínai piac jelentős torzulásait ismertette. (A részletes leírást lásd az 5. szakaszban).

Másodszor, az uniós társjogalkotók 2017 decemberében áttörést értek el az EU piacvédelmi eszközeinek korszerűsítésére irányuló különálló jogalkotási javaslat tekintetében, és megállapodásra jutottak a kérdések széles köréről (így például a vizsgálatok felgyorsításáról, az alacsonyabb vám szabályának megfelelőbb alkalmazásáról, az ideiglenes intézkedéseket megelőző előzetes tájékoztatás révén megvalósuló jobb átláthatóságról és a szakszervezetek szerepének megerősítéséről). E megállapodás alapján sor kerülhetett e régóta várt jogszabály 2018. június 8-i hatálybalépésére. Az új szabályok a hatálybalépés időpontját követően indított összes vizsgálatra alkalmazandóak. A dömpingellenes és a szubvencióellenes alaprendelet e két módosítása együttesen 1995 óta az uniós dömpingellenes és szubvencióellenes jogszabályok első jelentősebb átalakítását jelenti.

Meg kell említeni, hogy a 2017. december 20-án hatályba lépett jogszabály a Bizottság éves jelentéstételi követelményeit is módosította. Mivel e jogszabályi változások a 2017-es uniós dömpingellenes és szubvencióellenes eljárások egyikét sem érintették, e jelentés ezzel kapcsolatos információkat nem tartalmaz. E jelentést a korábbi évekhez hasonlóan egy részletes mellékletekkel ellátott bizottsági szolgálati munkadokumentum kíséri, amely többek között átfogó áttekintést nyújt a hatályos jogszabályokról, a terminológiáról és az eljárásokról.

A Bizottság konkrét ügyekben végzett munkája 2017-ben is jelentős volt: a 2016-os évi adatokhoz hasonló számban vezetett be ideiglenes és végleges intézkedéseket, a meglévő intézkedések felülvizsgálatával kapcsolatos tevékenysége pedig jelentősen fokozódott. A Bizottság továbbra is a vonatkozó jogi keret értelmében rendelkezésére álló összes eszközt alkalmazta annak érdekében, hogy az európai ipart ténylegesen megvédje a tisztességtelen behozataltól.

Ráadásul a Bizottság által vizsgáltak közül sok ügy – összetettségükre és a mozgósítandó erőforrásokra való tekintettel – különös kihívást jelentett. A bizottsági szolgálati munkadokumentum részletesen bemutatja az elvégzett munkát.

E jelentés és a munkadokumentum a következő weboldalon a nyilvánosság számára is elérhető: http://ec.europa.eu/trade/issues/respectrules/anti_dumping/legis/index_en.htm .

1.A dömpingellenes, szubvencióellenes és védintézkedésre vonatkozó vizsgálatok és intézkedések áttekintése

1.1.Általános leírás

2017 végén az EU-ban 97 végleges dömpingellenes intézkedés (melyek közül 29 ügyben került sor kiterjesztésre) és 13 kiegyenlítő intézkedés (melyek közül három esetben került sor kiterjesztésre) volt hatályban. Ez az előző évhez képest enyhe növekedést (4 %) jelent.

A vizsgálati munka jelentős volt, megközelítve a 2016-os szintet. Elsősorban az új ügyekre vonatkozó munkaigényes vizsgálatok magas számából, valamint a felülvizsgálatok növekvő számából adódott. 2017 végén összesen 46 vizsgálat volt folyamatban, valamint négy visszatérítéssel kapcsolatos vizsgálat, melyek 61 külön visszatérítési kérelemre vonatkoztak.

2017-ban az EU-ba irányuló teljes behozatal 0,31 %-át érintette dömping- vagy szubvencióellenes intézkedés. Bár átfogó adatok nem állnak rendelkezésre, a hatályvesztési felülvizsgálatok számos esetben azt mutatják, hogy az intézkedések bevezetése az érintett termék behozatalának jelentős csökkentését eredményezi.

Ezekről részletesen beszámol az e jelentést kísérő szolgálati munkadokumentum. A szolgálati munkadokumentum mellékleteire való hivatkozások a címek mellett találhatók.

1.2.Új vizsgálatok (lásd az A–E. mellékletet)